Pinelands - Wikipedia

# Pinelands

### vanuit Wikipedia, die vrye ensiklopedie.

'n OpenStreetMap-straatkaart van Pinelands

Pinelands is 'n sentrale voorstad van Kaapstad en word deur onder meer Observatory, Maitland, Thornton en Mowbray begrens.

## [wysig] Eerste tuinstad

Die voorstad, wat vroeër 'n afsonderlike munisipaliteit was, is aangelê onder aansporing van Richard Stuttaford, wat in 1920 die som van £10 000 geskenk het om as basiese fonds vir die ontwikkeling van die buurt te dien. Die onderneming het kort voor lank vir homself begin betaal aangesien dit deur 'n ingelyfde vereniging sonder winsoogmerk bedryf is en daarom ook alle opbrengs terug kon ploeg in die gemeenskap.

Die perseel waar die mooi, boomryke voorstad vandag staan, was voorheen die bosboulandgoed Uitvlugt op die Kaapse Vlakte. Met die beplanning van die tuistad is groot sorg geneem om die hoogste moontlike argitektoniese standaarde te handhaaf en die bes moontlike veiligheidsmaatreëls vir die verkeer te tref.

## [wysig] Politiek

Pinelands het in 1948 'n munisipaliteit geword en die (toe byna uitsluitlik wit) bevolking was in 1980 net meer as 15 000. Die voorstad is ingevolge die nuwe munisipale bedeling by die stad Kaapstad ingelyf. Die kiesers van Pinelands het in 1974 in 'n tussenverkiesing die Progressiewe Party se aantal setels op sewe te staan gebring toe die P.P.-kandidaat, dr. Alex Boraine, die kandidaat van die Verenigde Party verslaan het. In elk van die daaropvolgende Volksraadsverkiesings het hulle met oorweldigende meerderhede vir die partye links van die Nasionale Party gestem.

## [wysig] Opvoeding

Daar is vier skole in die voorstad, waarvan almal Engelsmediumz: Die Hoërskool Pinelands en die Laerskole Pinelands, Pinehurst en Pinelands North. Die sowat 70 leerders van die Laerskool Oude Molen, wat in die behoeftes van die klein Afrikaanse gemeenskap voorsien het, het in 1985 ingeskale by die Laerskool Groote Schuur in Rondebosch.

## [wysig] Godsdiens

Daar is kerke van elke vername Engelse kerkverband asook 'n gemeente van die NG Kerk wat op 27 Oktober 1943 van die NG gemeente Maitland afgestig het. In 1952 skryf die Ons gemeentelike feesalbum, wat die NG Kerk se 300-jarige bestaan gedenk het, van Pinelands se toe nege jaar oue gemeente: "Die deursneelidmate is almal mense met 'n goeie agtergrond, beskaafd, goed ontwikkel en ambisieus, soos veral blyk uit die verantwoordelike betrekkings wat hulle beklee. Ongelukkig moes die gemeente groot skuldlaste aangaan, dog langsamerhand word dié ook afgewerp."

In daardie jaar het die gemeente ongeveer 'n twaalfde van die inwoners uitgemaak. In 1973 het dié 214de gemeente van die Kaapse Kerk nog meer as 550 lidmate gehad, maar mettertyd het dit afgeneem tot sowat 250 in 2007, soos ook al die ander gemeentes in die suidelike voorstede van waar baie Afrikaanssprekendes die laaste 30 jaar na die noordelike voorstede verhuis het.

## [wysig] Bronne

- Olivier, ds. P.J., Ons gemeentelike feesalbum, N.G. Kerk-uitgewers, Kaapstad en Pretoria, 1952.
- Kelly, Maureen, Amptelike Suid-Afrikaanse Munisipale Jaarboek, HELM Publikasies, Johannesburg, 1986.
- Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.

Ontsluit van "http://af.wikipedia.org../../../p/i/n/Pinelands.html"

Kategorie: Wes-Kaap

##### Views

- Artikel
- Bespreking
- Huidige wysiging

##### Soek

##### Ander tale

- English